CELEX: 32018D1928
Language: bg
Date: 2018-12-06 00:00:00
Title: Решение за изпълнение (ЕС) 2018/1928 на Комисията от 6 декември 2018 година за предоставяне на поискана от Дания дерогация съгласно Директива 91/676/ЕИО на Съвета за опазване на водите от замърсяване с нитрати от селскостопански източници (нотифицирано под номер С(2018) 8081)

10.12.2018   
               
               
                  BG
               
               
                  Официален вестник на Европейския съюз
               
               
                  L 313/45
               
            
         РЕШЕНИЕ ЗА ИЗПЪЛНЕНИЕ (ЕС) 2018/1928 НА КОМИСИЯТА
         от 6 декември 2018 година
         за предоставяне на поискана от Дания дерогация съгласно Директива 91/676/ЕИО на Съвета за опазване на водите от замърсяване с нитрати от селскостопански източници
         
            
               (нотифицирано под номер С(2018) 8081)
            
         
         (само текстът на датски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 91/676/ЕИО на Съвета от 12 декември 1991 г. за опазване на водите от замърсяване с нитрати от селскостопански източници (1), и по-специално точка 2, трета алинея от приложение III към нея,
         като има предвид, че:
         
                     (1)
                  
                  
                     На 18 ноември 2002 г. Комисията прие Решение 2002/915/ЕО (2), с което по искане на Дания ѝ се предоставя дерогация в съответствие с Директива 91/676/ЕИО за опазване на водите от замърсяване с нитрати от селскостопански източници и с което се разрешава използването на оборски тор, съдържащ до 230 kg азот на хектар годишно, в някои говедовъдни стопанства, включени в датската програма за действие за периода 1999—2003 г. Действието на дерогацията беше удължено с Решение 2005/294/ЕО на Комисията (3) във връзка с датската програма за действие за периода 2004—2007 г.; с Решение 2008/664/ЕО на Комисията (4) във връзка с датската програма за действие за периода 2008—2012 г.; с Решение за изпълнение 2012/659/ЕС на Комисията (5) във връзка с датската програма за действие за периода 2008—2015 г. и с Решение за изпълнение (ЕС) 2017/847 на Комисията (6) във връзка с датската нормативна уредба на хранителни вещества в селското стопанство и датската програма за действие по отношение на нитратите от юни 2017 г.
                  
               
                     (2)
                  
                  
                     Дерогацията, предоставена с Решение за изпълнение (ЕС) 2017/847 за периода 2015—2016 г., се отнасяше за около 1 466 говедовъдни стопанства, 443 134 животински единици и 210 061 хектара обработваема площ, което представлява съответно 4,2 % от общия брой стопанства, 19,6 % от общия брой животински единици и 8,6 % от общата обработваема земя в Дания.
                  
               
                     (3)
                  
                  
                     На 6 февруари 2018 г. Дания внесе в Комисията искане за подновяване на дерогацията съгласно точка 2, трета алинея от приложение III към Директива 91/676/ЕИО.
                  
               
                     (4)
                  
                  
                     Дания е изготвила програма за действие за периода 2017—2020 г. в съответствие с член 5 от Директива 91/676/ЕИО посредством някои разпоредби на изменената Заповед № 865 от 23 юни 2017 г. относно животните, отглеждани за продажба, оборския тор, силажа и т.н., изменения консолидиран Закон № 433 от 3 май 2017 г. за използването от стопанствата на тор и за растително покритие и Заповед № 963 от 12 юли 2017 г. за употребата от стопанствата на тор през периода на планиране 2017—2018 г. Освен тези мерки, през 2017 и 2018 г. Дания изпълнява целева схема за междинни култури, а от 2019 г. ще прилага целево регулиране съгласно Закона относно употребата от стопанствата на тор и растително покритие. В датското законодателството e предвидена и обща наредба относно използването на фосфор в съответствие със Закона за животновъдството и употребата на тор и Заповедта относно животните, отглеждани за продажба, оборския тор, силажа и т.н.
                  
               
                     (5)
                  
                  
                     Датските законодателни разпоредби, с които се въвежда Директива 91/676/ЕИО, налагат ограничения за използването на азот. От август 2017 г. са влезли в сила и законодателни разпоредби, които ограничават използването на фосфор.
                  
               
                     (6)
                  
                  
                     Датското законодателство предвижда смесена целева схема за доброволни и задължителни междинни култури за периода, обхванат от настоящото решение. В рамките на тази схема задължителните разпоредби за междинните култури трябва да влязат в сила автоматично, в случай че екологичните цели не бъдат постигнати чрез доброволните споразумения за междинните култури. Площите с междинни култури са в допълнение към националното изискване за задължителни междинни култури съгласно датския Закон № 433 от 3 май 2017 г. за използването от стопанствата на тор и за растително покритие. Посочената по-горе схема е необходима, за да се гарантира, че прилагането на настоящата дерогация няма да доведе до влошаване на качеството на водите.
                  
               
                     (7)
                  
                  
                     Информацията, представена от Дания в контекста на предоставената с Решение за изпълнение (ЕС) 2017/847 дерогация, сочи, че при качеството на водите не е отбелязан спад поради дерогацията спрямо зоните, които не попадат в обхвата на действието ѝ. Данните относно изпълнението на Директива 91/676/ЕИО за периода 2012—2015 г. (7) сочат, че за подземните води в 83,4 % от наблюдаваните обекти има средна концентрация на нитрати под 50 mg/l, а 27,5 % — под 25 mg/l. По отношение на пресните повърхностни води в 99,4 % от наблюдаваните обекти има средна концентрация на нитрати под 50 mg/l, а в 85,8 % — под 25 mg/l. Данните от наблюдението показват като цяло стабилна тенденция при концентрацията на нитратите в подземните води и в пресните повърхностни води в сравнение с предходния отчетен период (2008—2011 г.). Данните за еутрофикацията показват, че 25 % от наблюдаваните езера са класифицирани като имащи отлично/добро състояние, при 75 % оценката на състоянието е по-ниска от добра, а 2 от 119-те наблюдавани естуарни/крайбрежни водни обекти са класифицирани като имащи добро състояние.
                  
               
                     (8)
                  
                  
                     След като разгледа искането на Дания въз основа на факторите, описани в точка 2, трета алинея от приложение III към Директива 91/676/ЕИО и в контекста на придобития опит от дерогацията, предоставена с решения 2002/915/ЕО, 2005/294/ЕО, 2008/664/ЕО и Решение за изпълнение 2012/659/ЕС, Комисията счита, че планираното за използване в Дания количество оборски тор — 230 kg азот на хектар годишно, няма да възпрепятства постигането на целите по Директива 91/676/ЕИО, при положение че бъдат спазени някои строги условия по отношение на междинните култури, праговите стойности за съдържание на фосфор, сеитбооборота, използването на оборски тор и друг тор, вземането на проби от почвата и анализа им.
                  
               
                     (9)
                  
                  
                     В стопанствата, в които се допуска използването на оборски тор, съдържащ до 230 kg азот на хектар годишно, плановете за торене следва да се актуализират своевременно, за да се гарантира съгласуваност с реалните земеделски практики, като също така се осигурява засаждане на растителност върху обработваемата площ, а междинните култури следва да се използват с цел възстановяване на есенните подпочвени загуби на нитрати и ограничаване на зимните загуби на азот.
                  
               
                     (10)
                  
                  
                     В Директива 2000/60/ЕО на Европейския парламент и на Съвета (8) се предвижда комплексен трансграничен подход към опазването на водите, организиран в близост до районите на речните басейни, с цел до 2015 г. да бъде постигнато добро състояние на европейските водни обекти. Намаляването на количеството на хранителните вещества е неразривно свързано с тази цел. Предоставянето на дерогация съгласно настоящото решение не засяга разпоредбите на Директива 2000/60/ЕО и не изключва възможността да са необходими допълнителни мерки, за да се спазят произтичащите от нея задължения.
                  
               
                     (11)
                  
                  
                     С Директива 2007/2/ЕО на Европейския парламент и на Съвета (9) се определят общи правила за създаването на инфраструктура за пространствена информация в Съюза за целите на политиките на Съюза в областта на околната среда и политиките или дейностите, които могат да окажат влияние върху околната среда. Когато е приложимо, пространствената информация, събирана в контекста на настоящото решение, следва да е в съответствие с разпоредбите, предвидени в посочената директива. С цел да се намали административната тежест и да се подобри съгласуваността на данните, при събиране на необходимите данни съгласно настоящото решение, Дания следва да използва информацията, която е генерирана в рамките на интегрираната система за администриране и контрол, създадена съгласно дял V, глава II от Регламент (ЕС) № 1306/2013 на Европейския парламент и на Съвета (10).
                  
               
                     (12)
                  
                  
                     Мерките, предвидени в настоящото решение, са в съответствие със становището на Комитета по нитратите, създаден съгласно член 9 от Директива 91/676/ЕИО,
                  
               ПРИЕ НАСТОЯЩОТО РЕШЕНИЕ:
         
            Член 1
            Дерогация
            Дерогацията, поискана от Дания с писмо от 6 февруари 2018 г., с цел да се разреши използването върху земята на количество азот от оборски тор, по-голямо от предвиденото в точка 2, втора алинея, първо изречение от приложение III към Директива 91/676/ЕИО, се предоставя при условията, указани в настоящото решение.
         
         
            Член 2
            Обхват
            Дерогацията се отнася за говедовъдните стопанства, в които сеитбооборотът обхваща над 80 % от културите със силна абсорбция на азот и дълъг вегетационен период и за които е издадено разрешение в съответствие с член 6.
         
         
            Член 3
            Определения
            За целите на настоящото решение се прилагат следните определения:
            
                        а)
                     
                     
                        „говедовъдно стопанство“ означава стопанство с годишно производство на азот в оборския тор над 300 kg, от които поне две трети са от едър рогат добитък;
                     
                  
                        б)
                     
                     
                        „култури, подсяти с трева“ означава силажни зърнени култури, силажна царевица, пролетни зърнени култури, зимни зърнени култури или пролетен ечемик и грах, които се подсяват с трева преди или след прибиране на реколтата;
                     
                  
                        в)
                     
                     
                        „култури със силна абсорбция на азот и дълъг вегетационен период“ означава едно от следните:
                        
                                    i)
                                 
                                 
                                    трева;
                                 
                              
                                    ii)
                                 
                                 
                                    трева като междинна култура;
                                 
                              
                                    iii)
                                 
                                 
                                    фуражно цвекло;
                                 
                              
                                    iv)
                                 
                                 
                                    култури, подсяти с трева;
                                 
                              
                                    v)
                                 
                                 
                                    цикория;
                                 
                              
                  
                        г)
                     
                     
                        „трева“ означава постоянно или временно пасище;
                     
                  
                        д)
                     
                     
                        „почвен профил“ означава почвеният слой, намиращ се под нивото на земната повърхност до 0,90 m дълбочина, или на средното максимално водно ниво на подземните води, което е разположено на по-малко от 0,90 m под нивото на земната повърхност.
                     
                  
         
            Член 4
            Условия за дерогацията
            Дерогацията се предоставя при следните условия:
            
                        1)
                     
                     
                        На 1 август 2017 г. влезе в сила Заповед № 865 от 23 юни 2017 г. относно животните, отглеждани за продажба, оборския тор, силажа и т.н., с която се определят преки прагови стойности за съдържание на фосфор, различни за различните части на страната според вида на тора. Тези прагови стойности обхващат използването на фосфор във всички видове торове: органични торове, включително оборски тор, ферментационни продукти от биогаз, дегазирана растителна биомаса, утайка от пречистване на отпадъчни води, както и промишлени торове. Прилагат се по-стриктни прагови стойности за фосфор за някои водосборни басейни с уязвима по отношение на фосфора водна среда.
                     
                  
                        2)
                     
                     
                        Въвеждат се система от показатели и система за мониторинг на количеството фосфор, използвано за селскостопанските площи в Дания. В случай че една от двете системи — системата от показатели или тази за мониторинг — показва, че действителната средна годишна степен на торене с фосфор на земеделски почви в Дания би могла да надхвърли или действително е надхвърлила средните нива на торене с фосфор в национален мащаб, за които е заложено да бъдат достигнати през периода 2018—2025 г., максималните прагови стойности за използване на фосфор трябва да бъдат съответно намалени.
                     
                  
                        3)
                     
                     
                        На 5 април 2017 г. влезе в сила датският закон № 310 от 4 април 2017 г. за изменение на Закона за използването от стопанствата на тор и за растително покритие (изискване за създаване на целеви междинни култури), с който се създава смесена целева схема за доброволни и задължителни междинни култури въз основа на необходимостта да се намали съдържанието на нитрати в подземните водни обекти и в крайбрежните води. Съгласно тази схема задължителните разпоредби за междинните култури влизат в сила автоматично, в случай че екологичните цели не бъдат постигнати чрез доброволните споразумения за междинните култури. Съгласно закон № 497 от 22 май 2018 г. за изменение на Закона за използването от стопанствата на тор и за растително покритие (регулиране на целевите нитрати и т.н.), междинните култури могат да бъдат заместени от конкретни алтернативни мерки в рамките на схемата.
                     
                  
                        4)
                     
                     
                        Междинните култури, определени според посочената схема, са в допълнение към междинните култури, засадени, за да бъде изпълнено националното задължително изискване за засаждане с междинни култури на 10 или 14 % от обработваемата площ на стопанствата, и не може да бъдат отглеждани на площите, използвани за изпълнение на изискванията за екологично насочените площи по отношение на междинните култури.
                     
                  
         
            Член 5
            Заявления за разрешение
            
               1.   Говедовъдите могат да подадат заявление до компетентните органи за получаване на годишно разрешение за използване на оборски тор, съдържащ до 230 kg азот на хектар за период на планиране.
               Срокът за подаване на заявлението е същият като националния краен срок за подаване на заявление за основно плащане по ОСП и заявяване на квотата за торове и плана за междинни култури.
            
            
               2.   Подаването на заявлението, посочено в параграф 1, се счита за деклариране от страна на заявителя, че условията, предвидени в членове 7 и 8 и 9, са изпълнени.
            
         
         
            Член 6
            Предоставяне на разрешения
            Разрешенията за използване на определено количество оборски тор от говедовъдното стопанство, включително отделян от самите животни материал за тор и обработен оборски тор, съдържащ до 230 kg азот на хектар земя за период на планиране, се предоставят при спазване на условията, предвидени в членове 7, 8 и 9.
         
         
            Член 7
            Условия за използване на оборски тор и други торове
            
               1.   Общото постъпление на азот не може да надвишава предвидената потребност от хранителни вещества на съответната култура, като се отчита запасеността на почвата с хранителни вещества. То не може да надвишава максималните стандарти за торене, определени в Заповед № 963 от 12 юли 2017 г. за използването на торове в селското стопанство през периода на планиране 2017—2018 г., и в съответните заповеди за следващите периоди на планиране.
            
            
               2.   Изготвя се план за наторяване за цялата площ на говедовъдното стопанство. Планът се съхранява в стопанството. Той обхваща периода от 1 август до 31 юли следващата година. Планът за наторяване трябва да съдържа следното:
               
                           а)
                        
                        
                           план за сеитбооборотa, който включва:
                           
                                       i)
                                    
                                    
                                       площта на парцелите, заети с култури със силна абсорбция на азот и дълъг вегетационен период;
                                    
                                 
                                       ii)
                                    
                                    
                                       площта на парцелите, заети с други култури, различни от посочените в точка i);
                                    
                                 
                                       iii)
                                    
                                    
                                       скица, показваща местоположението на парцелите, посочени съответно в точки i) и ii);
                                    
                                 
                     
                           б)
                        
                        
                           броя на животните в стопанството, описание на помещенията за животни и системата за съхранение на оборски тор, включително обема на наличните съоръжения за съхранение на оборски тор;
                        
                     
                           в)
                        
                        
                           изчисление на количествата азот и фосфор от оборски тор, произведени в стопанството;
                        
                     
                           г)
                        
                        
                           описание на обработката на оборския тор, когато е приложимо, и очакваните характеристики на обработения оборски тор;
                        
                     
                           д)
                        
                        
                           количеството, вида и характеристиките на оборския тор, внесен в стопанството или изнесен извън него;
                        
                     
                           е)
                        
                        
                           предвидимото количество азот и фосфор, необходими за културите във всеки парцел;
                        
                     
                           ж)
                        
                        
                           изчисление на приложеното количество азот и фосфор от оборски тор за всеки парцел;
                        
                     
                           з)
                        
                        
                           изчисление на използваното количество азот и фосфор от химически и други торове във всеки парцел;
                        
                     
                           и)
                        
                        
                           указване на времето на използване на оборския тор и химическите торове.
                        
                     Планът за наторяване се преразглежда най-късно до седем дни след настъпването на евентуални промени в земеделските практики в говедовъдното стопанство. Отчетът за наторяване се представя на компетентните органи най-късно до края на март всяка година.
            
            
               3.   В периода от 31 август до 1 март не се разрешава разпръскването на оборски тор върху пасища, които ще се разорават през следващата пролет.
            
         
         
            Член 8
            Условия за вземане на проби и анализи на почвата
            
               1.   Пробите се вземат от най-горните 30 cm на земеделската земя и се анализира съдържанието на азот и фосфор в тях.
            
            
               2.   Вземането на проби и техният анализ се извършват най-малко веднъж на всеки четири години за всеки участък от говедовъдното стопанството с еднородни характеристики по отношение на сеитбооборота и свойствата на почвата.
            
            
               3.   Изисква се поне една проба и един анализ на всеки пет хектара земеделска земя.
            
            
               4.   Резултатите от анализите трябва да са на разположение в говедовъдните стопанства за инспекции.
            
         
         
            Член 9
            Условия за управление на земята
            
               1.   80 % или повече от площта, налична за използване на оборски тор, трябва да бъде засята с култури със силна абсорбция на азот и дълъг вегетационен период.
            
            
               2.   Тревата, изпълняваща ролята на междинна култура, не се разорава преди 1 март в годината след засяването ѝ.
            
            
               3.   Временните пасища се разорават напролет. Културите със силна абсорбция на азот и дълъг вегетационен период се засяват във възможно най-кратък срок, но не по-късно от 3 седмици след разораването на тревата.
            
            
               4.   Културите, използвани в сеитбооборотa, не може да включват бобови или други растения, които усвояват азот от въздуха, с изключение на следните:
               
                           а)
                        
                        
                           детелина в пасищата с по-малко от 50 % детелина и люцерна;
                        
                     
                           б)
                        
                        
                           люцерна в пасищата с по-малко от 50 % детелина и люцерна;
                        
                     
                           в)
                        
                        
                           ечемик и грах, подсети с трева.
                        
                     
            
               5.   Стандартите за азотно торене на култури след ролята на временни пасища се намаляват с предходната количествена стойност на азота в културите съгласно Заповед № 963 от 12 юли 2017 г. за използването на торове в селското стопанство през периода на планиране 2017—2018 г. и съответните заповеди за следващите периоди на планиране по отношение на стандартите за торене, таблицата с норми за торене на селскостопански култури и зеленчуци, както и последващите изменения.
            
         
         
            Член 10
            Мониторинг
            
               1.   Компетентните органи са длъжни да гарантират, че се изготвят карти, показващи следното:
               
                           а)
                        
                        
                           процента във всяка община на говедовъдните стопанства, за които са издадени разрешения;
                        
                     
                           б)
                        
                        
                           процента във всяка община на селскостопанските животни, за които са издадени разрешения;
                        
                     
                           в)
                        
                        
                           процента във всяка община на земеделската земя, за която са издадени разрешения.
                        
                     Тези карти се актуализират всяка година.
               Данните относно сеитбооборотa и земеделските практики в говедовъдните стопанства, за които са издадени разрешения съгласно настоящото решение, се събират от компетентните органи. Тези данни се актуализират всяка година.
            
            
               2.   Компетентните органи извършват мониторинг на водите в кореновата зона, на повърхностните води и подземните води и предоставят на Комисията данни за съдържанието на азот и фосфор в почвения профил и концентрацията на нитрати в повърхностните и подземните води както при условията на дерогация, така и при липсата на такава.
               Мониторингът се провежда на равнище стопанство в рамките на националната програма за мониторинг на селскостопанските водосборни басейни. Подложените на мониторинг обекти трябва да са представителни за основните типове почва, преобладаващите практики за наторяване и основните култури.
               В области с песъчливи почви се извършва засилено наблюдение на качеството на водите. Наред с посоченото, концентрацията на нитрати в повърхностните и подземните води се подлага на мониторинг в поне 3 % от всички стопанства, за които е издадено разрешение.
            
            
               3.   В рамките на националната програма за мониторинг на селскостопанските водосборни басейни компетентните органи провеждат проучвания и текущи анализи на хранителните вещества и предоставят данни за местното земеползване, сеитбооборота и земеделските практики в говедовъдните стопанства, които се ползват от разрешения.
               Събраната информация и данните от анализа на хранителните вещества по член 7 и от мониторинга по параграф 2 от настоящия член се използват за изчисления на количеството изпуснат азот и фосфор в говедовъдните стопанства, ползващи се от разрешения, които изчисления се извършват по зададен модел, основан на научни принципи.
            
            
               4.   Компетентните органи определят и отбелязват обхванатия от дерогация процент земя, която е засята със:
               
                           а)
                        
                        
                           детелина или люцерна в пасища;
                        
                     
                           б)
                        
                        
                           ечемик и грах, подсети с трева.
                        
                     
         
         
            Член 11
            Проверка
            
               1.   Компетентните органи следят всички заявления за разрешение да преминат през административен контрол. Когато контролът покаже, че условията, предвидени в членове 7, 8 и 9, не са изпълнени от заявителя, заявлението се отхвърля и заявителят се уведомява за причините за отказа.
            
            
               2.   Компетентните органи изготвят програма за инспекции на стопанствата, които се ползват от разрешения.
               Програмата се основава на анализ на риска, като се вземат предвид резултатите от проверките от предходните години по отношение на условията, определени в членове 7, 8 и 9, и резултатите от проверките на спазването на националното законодателство, транспониращо Директива 91/676/ЕИО.
            
            
               3.   Инспекциите включват полеви инспекции и проверки на място за спазването на условията, посочени в членове 7, 8 и 9, и обхващат годишно поне 7 % от говедовъдните стопанства, които се ползват от разрешения. Когато се установи, че дадено говедовъдно стопанство не спазва тези условия, на притежателя на разрешение се налага глоба в съответствие с националното право и той не се счита за допустим получател на разрешение през следващия период на планиране.
            
            
               4.   На компетентните органи се предоставят необходимите правомощия и средства за проверка на спазването на условията за дерогацията, предоставена съгласно настоящото решение.
            
         
         
            Член 12
            Докладване
            Най-късно до 31 декември всяка година компетентните органи представят на Комисията доклад, съдържащ следната информация:
            
                        а)
                     
                     
                        карти с процента на говедовъдните стопанства, процента на селскостопанските животни и процента на земеделската земя, обхванати от индивидуални дерогации за всяка община, както и карти на местното земеползване, посочени в член 10, параграф 1;
                     
                  
                        б)
                     
                     
                        резултатите от посочения в член 10, параграф 2 мониторинг на подземните и повърхностните води във връзка с концентрацията на нитрати и фосфор, включително информацията за тенденциите при качеството на водите както при условията на дерогация, така и при липсата на такава, а също и за въздействието на дерогацията върху качеството на водите;
                     
                  
                        в)
                     
                     
                        резултатите от посочения в член 10, параграф 2 мониторинг на почвите във връзка с концентрацията на азот и фосфор във водите от кореновата зона както при условията на дерогация, така и при липсата на такава;
                     
                  
                        г)
                     
                     
                        резултатите от проучванията на местното земеползване, сеитбооборота и земеделските практики съгласно член 10, параграф 3;
                     
                  
                        д)
                     
                     
                        резултатите от посочените в член 10, параграф 3 изчисления по зададен модел на количеството изпуснат азот и фосфор в говедовъдните стопанства, които се ползват от разрешения;
                     
                  
                        е)
                     
                     
                        таблици с обхванатия от дерогация процент земеделска земя, засята с детелина или люцерна в пасища и с ечемик/грах, подсят с трева, съгласно член 10, параграф 4;
                     
                  
                        ж)
                     
                     
                        оценка на изпълнението на условията за дерогацията въз основа на проверките, извършвани на равнище стопанство, както и информация относно неизрядните говедовъдни стопанства, въз основа на резултатите от административния контрол и инспекциите съгласно член 11;
                     
                  
                        з)
                     
                     
                        тенденции при броя на селскостопанските животни и производството на оборски тор за всяка категория селскостопански животни в Дания и в говедовъдните стопанства, възползващи се от дерогацията.
                     
                  
                        и)
                     
                     
                        изпълнението на условията за дерогацията, посочени в член 4.
                     
                  Когато е приложимо, съдържащите се в доклада пространствени данни трябва да отговарят на разпоредбите на Директива 2007/2/ЕО. При събиране на необходимите данни Дания използва — когато е целесъобразно — информацията, която е генерирана в рамките на интегрираната система за администриране и контрол, създадена в съответствие с член 67, параграф 1 от Регламент (ЕС) № 1306/2013.
         
         
            Член 13
            Период на прилагане
            Настоящото решение се прилага до 31 юли 2020 г.
         
         
            Член 14
            Адресат
            Адресат на настоящото решение е Кралство Дания.
         
         
            Съставено в Брюксел на 6 декември 2018 година.
            
               
                  За Комисията
               
               Karmenu VELLA
               
                  Член на Комисията
               
            
         
         
            (1)  ОВ L 375, 31.12.1991 г., стр. 1.
         
            (2)  Решение 2002/915/ЕО на Комисията от 18 ноември 2002 г. относно искане за дерогация от точка 2, буква б) от приложение III и член 9 от Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 319, 23.11.2002 г., стр. 24).
         
            (3)  Решение 2005/294/ЕО на Комисията от 5 април 2005 г. относно искане за дерогация от точка 2, буква б) от приложение III и член 9 от Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 94, 13.4.2005 г., стр. 34).
         
            (4)  Решение 2008/664/ЕО на Комисията от 8 август 2008 г. за изменение на Решение 2005/294/ЕО относно искане за дерогация от точка 2, буква б) от приложение III и член 9 от Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 217, 13.8.2008 г., стр. 16).
         
            (5)  Решение за изпълнение 2012/659/ЕС на Комисията от 23 октомври 2012 г. за предоставяне на поисканата от Кралство Дания дерогация съгласно Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 295, 25.10.2012 г., стр. 20).
         
            (6)  Решение за изпълнение (ЕС) 2017/847 на Комисията от 16 май 2017 г. за предоставяне на поискана от Дания дерогация съгласно Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 125, 18.5.2017 г., стр. 35).
         
            (7)  SWD(2018) 246 final — Работен документ на службите на Комисията, придружаващ доклада на Комисията до Съвета и Европейския парламент относно прилагането на Директива 91/676/ЕИО на Съвета за опазване на водите от замърсяване с нитрати от селскостопански източници въз основа на докладите на държавите членки за периода 2012—2015 г.
         
            (8)  Директива 2000/60/ЕО на Европейския парламент и на Съвета от 23 октомври 2000 г. за установяване на рамка за действията на Общността в областта на политиката за водите (ОВ L 327, 22.12.2000 г., стр. 1).
         
            (9)  Директива 2007/2/ЕО на Европейския парламент и на Съвета от 14 март 2007 г. за създаване на инфраструктура за пространствена информация в Европейската общност (INSPIRE) (ОВ L 108, 25.4.2007 г., стр. 1).
         
            (10)  Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (ОВ L 347, 20.12.2013 г., стр. 549).